יצרנית הסלולר הסינית Huawei הציגה, במסגרת תערוכת האלקטרוניקה IFA בברלין, מעבד סלולרי חדש ועוצמתי. המעבד החדש, המכונה Kirin 970, מיועד לסמארטפונים מתקדמים והוא נחשב למעבד המתקדם ביותר שהחברה פיתחה עצמאית. כידוע, Huawei בדומה לסמסונג ואפל, מפתחת בעצמה את המעבדים הסלולריים הפועלים במכשירי הסלולר שלה. פיתוח המעבדים מבוצע ע"י חברת הבת HiSilicon.
בחברת Huawei מציינים כי שבב ה-Kirin 970 (מסוג TSMC 10nm) משלב 5.5 מיליארד טרנזיסטורים לסנטימטר מרובע אחד, השווה לגודל של ציפורן. הוא משלב מעבד CPU מסוג Octa-Core המורכב מ-4 ליבות ARM Cortex A73 במהירות של עד 2.4GHz ו-4 ליבות ARM Cortex A53 במהירות 1.8GHz. הוא כולל גם מעבד גרפי מהדור החדש Mali G72 בעל 12 ליבות, מעבד אות תמונה (ISP) כפול לזיהוי תנועות והעשרת תאורה חלשה בזמן צילום – לצד תמיכה ב-HDR10, פענוח 4K ב-60fps וקידוד 4K ב-30fps. בנוסף, הוא כולל מודם סלולרי מובנה מהיר במיוחד בתקן LTE Cat.18 המסוגל להציע קצב הורדה של עד 1.2Gpbs (ברשתות סלולר תומכות). החברה מתגאה כי המעבד החדש כולל התאמות ויכולות AI (בינה מלאכותית) מתקדמות, המשפרות את ביצועי המכשיר במשימות שונות כמו זיהוי תמונות. כך למשל, במשימת זיהוי תמונות המעבד יהיה מסוגל לזהות עד 2005 תמונות בדקה אחת של עיבוד לעומת 97 תמונות בדרך המסורתית – פי 20 יותר מהר. מיותר לציין כי המעבד פועל ביעילות גבוהה הרבה יותר, בהיבט של צריכת סוללה.
המעבד החדש צפוי לפעול ב"פאבלט" החדש של Huawei, ה-Mate 10, אשר חשיפתו הרשמית צפויה להתרחש ב-16 באוקטובר במינכן, גרמניה. גם במכשיר הדגל הבא של החברה, ה-P11 (?), אשר צפוי להיחשף במהלך פברואר, החברה ככל הנראה תשתמש במעבד ה-Kirin 970 החדש. מעבדי Huawei\HiSilicon לרוב פועלים רק מכשירי Huawei, אך במקרים מסוימים היא מוכרת אותם גם ליצרניות סלולר אחרות.
בבדיקות עצמאיות רבות, התגלה יותר מפעם אחת כי מעבדי הסלולר מסדרת ה-Kirin 9XX של Huawei הם מעבדים בעלי ביצועים גבוהים ומהירים מאוד, לעיתים, מהירים יותר אפילו ממעבדי ה-Snapdragon המתקדמים של Qualcomm האמריקאית. הציבור הרחב לא ממש מכיר את המותג Kirin וגם לא את המותג המקבל של סמסונג, Exynos, עובדה המחלישה את החברות בהיבט השיווקי.